b'\n_START_ARTICLE_\nSocietas Sanctae Birgittae\n_START_PARAGRAPH_\nSocietas Sanct\xc3\xa6 Birgitt\xc3\xa6 (SSB) on korkeakirkolliseen liikkeeseen kuuluva tertiaaris\xc3\xa4\xc3\xa4nt\xc3\xb6kunnan luonteinen veljist\xc3\xb6 ja sisaristo sek\xc3\xa4 papeille ett\xc3\xa4 maallikoille Ruotsin kirkossa._NEWLINE_Societas Sanct\xc3\xa6 Birgitt\xc3\xa6 on perustettu 1920 ja sill\xc3\xa4 on nyky\xc3\xa4\xc3\xa4n noin 200 j\xc3\xa4sent\xc3\xa4. Sit\xc3\xa4 johtavat konfessori, joka valitaan SSB:n pappien joukosta, sek\xc3\xa4 superior, joka valitaan sisarten joukosta. SSB:n piispallisena visitaattorina toimi pitk\xc3\xa4\xc3\xa4n Bertil G\xc3\xa4rtner._NEWLINE_SSB:n pyrkimyksen\xc3\xa4 on sek\xc3\xa4 yksil\xc3\xb6iden ett\xc3\xa4 seurakuntien toteuttama rukousel\xc3\xa4m\xc3\xa4n ja ehtoollisenvieton lis\xc3\xa4\xc3\xa4minen ja uudistuminen, saarna ja opetus kuuliaisena Jumalan sanalle ja kirkon tunnustukselle sek\xc3\xa4 sielunhoidon ja ripin lis\xc3\xa4\xc3\xa4ntynyt k\xc3\xa4ytt\xc3\xb6. SSB:ll\xc3\xa4 on hyv\xc3\xa4t suhteet roomalaiskatoliseen Birgittalaiss\xc3\xa4\xc3\xa4nt\xc3\xb6kuntaan._NEWLINE_Societas Sanct\xc3\xa6 Birgitt\xc3\xa6 kokoontuu vuosittain yleiskapituliin Vadstenaan, mik\xc3\xa4 huipentuu pontifikaalimessuun Pyh\xc3\xa4n Birgitan "taivaallisena syntym\xc3\xa4p\xc3\xa4iv\xc3\xa4n\xc3\xa4" 23. hein\xc3\xa4kuuta Vadstenan luostarikirkossa. Lis\xc3\xa4ksi SSB kokoontuu konventteihin kolme kertaa vuodessa eri puolille maata ja joskus ulkomaille. Sek\xc3\xa4 yleiskapitulin ett\xc3\xa4 konventtien jumalanpalvelukset ovat avoimia kaikille._NEWLINE_SSB:ll\xc3\xa4 on ollut pitk\xc3\xa4\xc3\xa4n j\xc3\xa4seni\xc3\xa4 paitsi Tanskassa, Isossa-Britanniassa ja Pohjois-Amerikassa, my\xc3\xb6s Suomen evankelis-luterilaisessa kirkossa. Jo kaksi vuotta SSB:n perustamisen j\xc3\xa4lkeen, vuonna 1922, suunniteltiin yhteis\xc3\xb6n suomalaisen haaran perustamista. Asiaa ajoivat tuolloin Amos Anderson ja turkulainen lehtori Julius Finnberg. He j\xc3\xa4rjestiv\xc3\xa4t Naantalissa vuosittain Birgitta-vesperin vuodesta 1921 vuoteen 1930, kunnes paikallinen kirkkoherra kielsi tilaisuuksien j\xc3\xa4rjest\xc3\xa4misen pit\xc3\xa4en niit\xc3\xa4 katolisina. My\xc3\xb6s mm. Helsingin Olaus Petri f\xc3\xb6rsamlingenin kirkkoherra Folke Palmgren ja kanttori Torsten Stenius olivat SSB:n j\xc3\xa4seni\xc3\xa4. Vuonna 2007 SSB:n kev\xc3\xa4tkonventti pidettiin Suomessa Nauvossa.'